CELEX: E2013P0022
Language: hr
Date: 2013-10-08 00:00:00
Title: Zahtjev za savjetodavno mišljenje Suda EFTA-e koji je 8. listopada 2013. Vrhovni sud Islanda podnio u predmetu Íslandsbanki hf. protiv Gunnara V. Engilbertssona (Predmet E-22/13)

20.3.2014   
            
            
               HR
            
            
               Službeni list Europske unije
            
            
               C 81/10
            
         Zahtjev za savjetodavno mišljenje Suda EFTA-e koji je 8. listopada 2013. Vrhovni sud Islanda podnio u predmetu Íslandsbanki hf. protiv Gunnara V. Engilbertssona
   (Predmet E-22/13)
   2014/C 81/09
   Dopisom Sudu EFTA-e od 8. listopada 2013., zaprimljenim u pisarnicu Suda 9. listopada 2013., Vrhovni sud Islanda (Hæstiréttur Íslands) podnio je zahtjev za savjetodavno mišljenje u predmetu Íslandsbanki hf. protiv Gunnara V. Engilbertssona o sljedećim pitanjima:
   
               1.
            
            
               Je li u skladu s Direktivom Vijeća 93/13/EEZ od 5. travnja 1993. o nepoštenim uvjetima u potrošačkim ugovorima da je zakonodavstvom države koja je stranka Sporazuma o EGP-u dopušteno sklapanje ugovora između potrošača i dobavljača o zajmovima za financiranje kupnje nekretnina koji sadržavaju odredbe prema kojima otplata rata zajma mora biti povezana s unaprijed utvrđenim indeksom?
            
         
               2.
            
            
               Ako se odgovorom na prvo pitanje potvrđuje da je povezivanje otplate zajmova uzetih za financiranje kupnje nekretnina s indeksom sukladno odredbama Direktive 93/13/EEZ, drugo pitanje glasi: ograničava li se Direktivom diskrecijsko pravo predmetne države članice EFTA-e da određuje, s pomoću zakonodavstva ili upravnih propisa, čimbenike koji mogu uzrokovati izmjenu unaprijed utvrđenog indeksa i metode za mjerenje tih izmjena?
            
         
               3.
            
            
               Ako se odgovorom na drugo pitanje potvrđuje da se Direktivom 93/13/EEZ ne ograničava navedeno diskrecijsko pravo države članice, treće pitanje glasi: smatra li se da se o ugovornoj odredbi pojedinačno pregovaralo u smislu članka 3. stavka 1. Direktive (a) ako je u obveznici koju potrošač potpisuje prilikom uzimanja zajma navedeno da je njegova obveza povezana s indeksom i da se temeljni indeks koji će se primijeniti u izračunu izmjene cijena navodi u obveznici, (b) ako je uz obveznicu priložen raspored otplate u kojem su prikazana procijenjena i pojedinačno navedena plaćanja koja je potrebno izvršiti na datume dospijeća zajma, a u rasporedu je navedeno da se te procjene mogu mijenjati u skladu s odlukom o indeksaciji obveznice i (c) ako potrošač i dobavljač potpisuju raspored otplate istovremeno i u vezi s potpisom potrošača na obveznici?
            
         
               4.
            
            
               Smatra li se da je metoda izračuna izmjene cijena u ugovorima o zajmu za financiranje kupnje nekretnina potrošaču jasno objašnjena u smislu stavka 2. točke (d) Priloga Direktivi 93/13/EEZ ako su okolnosti istovjetne onima opisanima u trećem pitanju?
            
         
               5.
            
            
               Može li u primjeni članka 6. stavka 1. Direktive 93/13/EEZ država stranka Sporazuma o EGP-u u domaćem zakonodavstvu propisati da se nepošteni ugovorni uvjeti u smislu članka 6. stavka 1. Direktive mogu proglasiti neobvezujućima za potrošača ili da su takvi uvjeti uvijek neobvezujući za potrošača?